32012R0448
L 140/17
SLUŽBENI LIST EUROPSKE UNIJE
DELEGIRANA UREDBA KOMISIJE (EU) br. 448/2012
od 21. ožujka 2012.
o dopuni Uredbe Vijeća (EZ) br. 1060/2009 Europskog parlamenta i Vijeća u vezi regulatornih tehničkih standarda za prezentaciju informacija koje agencije za kreditni rejting daju na raspolaganje u središnjem registru koji je osnovalo Europsko nadzorno tijelo za vrijednosne papire i tržišta kapitala
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 1060/2009 Europskog parlamenta i Vijeća od 16. rujna 2009. o agencijama za kreditni rejting (1), a posebno njezin članak 21. stavak 4. točku (c),
budući da:
(1)
Člankom 11. stavkom 2. Uredbe (EZ) br. 1060/2009 od agencija za kreditni rejting se zahtijeva da određene informacije o svojim prethodnim rezultatima daju na raspolaganje u središnjem registru koji je osnovalo Europsko nadzorno tijelo za vrijednosne papire i tržišta kapitala (European Securities and Markets Authority) (dalje u tekstu: „ESMA”). Te se informacije daju na raspolaganje u standardnom obliku koji ESMA propisuje i čini dostupnim javnosti te objavljuje sažetak o glavnim opaženim kretanjima. Navedene je zahtjeve potrebno dopuniti u vezi s prezentacijom informacija koje se daju na raspolaganje, uključujući strukturu, oblik, način i razdoblje izvješćivanja.
(2)
Agencije za kreditni rejting koje čine dio grupe agencija za kreditni rejting, a koje se nalaze u Uniji, mogu zasebno podnositi izvješća središnjem registru. Međutim, zbog visoko integrirane funkcionalne organizacije agencija za kreditni rejting na razini Unije i lakšeg razumijevanja statističkih podataka, agencije za kreditni rejting bi trebalo poticati da središnjem registru podnose zajednička izvješća za cijelu grupu.
(3)
Sustav središnjeg registra prikuplja podatke o kreditnim rejtinzima i pohranjuje ih u središnju bazu podataka. Kako bi se sudionicima tržišta pomoglo da bolje procijene pouzdanost kreditnih rejtinga i na taj način im se olakšalo donošenje odluka o ulaganjima, središnji registar bi na dobrovoljnoj osnovi trebao prihvaćati i kreditne rejtinge koje izdaju agencije za kreditni rejting iz trećih zemalja, koje pripadaju istoj grupi agencija za kreditni rejting, a koji nisu priznati u Uniji.
(4)
Kako bi se dodatno olakšalo razumijevanje prikazanih statističkih podataka, izvješća podataka o kreditnim rejtinzima trebala bi uključivati sve podatke koji se odnose na razdoblje od najmanje deset godina prije stupanja na snagu Uredbe (EZ) br. 1060/2009. Agencija za kreditni rejting ne bi bila dužna izvješćivati o tim podacima ako dokaže da to s obzirom na razmjer i složenost podataka ne bi bilo primjereno.
(5)
Ova se Uredba temelji na nacrtu regulatornih tehničkih standarda koje je ESMA podnijela Komisiji na odobrenje u skladu s postupkom utvrđenim člankom 10. Uredbe (EU) br. 1095/2010 Europskog parlamenta i Vijeća (2).
(6)
ESMA je provela otvorena javna savjetovanja o nacrtu regulatornih tehničkih standarda na kojima se ova Uredba temelji te zatražila mišljenje Interesne skupine za vrijednosne papire i financijska tržišta osnovane u skladu s člankom 37. Uredbe (EU) br. 1095/2010. ESMA, međutim, nije izvršila analizu troškova i koristi budući da je smatrala da ona ne bi bila razmjerna utjecaju nacrta tehničkih regulatornih standarda, obzirom da Odbor europskih regulatora za vrijednosne papire („Committee of European Securities Regulators”, dalje u tekstu: CESR) osniva središnji registar od 2010. te da nacrt tehničkih standarda odražava djelovanje postojećeg sustava, a ne uvodi značajne nove zahtjeve te se stoga nije očekivalo da bi ESMI ili agencijama za kreditni rejting nametnuo značajne nove troškove,
DONIJELA JE OVU UREDBU:
POGLAVLJE I.
OPĆE ODREDBE
Članak 1.
Predmet
Ovom se Uredbom utvrđuju pravila za prezentaciju informacija, uključujući njihovu strukturu, oblik, način i razdoblje izvješćivanja, koje agencije za kreditni rejting moraju dati na raspolaganje u središnjem registru u skladu s:
(a)
člankom 11. stavkom 2. Uredbe (EZ) br. 1060/2009;
(b)
Prilogom I. odjeljkom E dijelom II. točkom 1. Uredbe (EZ) br. 1060/2009.
POGLAVLJE II.
STRUKTURA IZVJEŠĆA
Članak 2.
Načela izvješćivanja
1. Agencija za kreditni rejting središnjem registru koji je osnovala ESMA podnosi sljedeće vrste izvješća:
(a)
izvješća s kvalitativnim podacima određena u članku 7. i članku 9.; i
(b)
izvješća s podacima o kreditnim rejtinzima određena u članku 8. i članku 10.
2. Agencija za kreditni rejting odgovorna je za točnost, potpunost i dostupnost podataka o kojima izvješćuje. Agencija osigurava da se izvješća podnose pravovremeno, putem kanala izvješćivanja iz članka 11. te u skladu s postupkom izvješćivanja iz članka 13.
3. U slučaju grupe agencija za kreditni rejting, članice grupe mogu opunomoćiti jednu od članica da u ime grupe podnosi propisana izvješća. Opunomoćena članica grupe prilikom podnošenja izvješća u ime grupe identificira i sebe i članice grupe u čije ime podnosi izvješće.
Članak 3.
Kreditni rejtinzi o kojima se izvješćuje
1. Agencija za kreditni rejting podnosi izvješće s podacima o kreditnom rejtingu za svako razdoblje izvješćivanja do povlačenja tog kreditnog rejtinga.
2. Agencija za kreditni rejting izvješćuje o naručenim i o nenaručenim rejtinzima. U izvješću navodi je li rejting naručen ili nenaručen.
3. Agencija za kreditni rejting koja izvješćuje u ime grupe u izvješće može uključiti i podatke agencija za kreditni rejting iz trećih zemalja koje pripadaju istoj grupi, a koji se ne koriste u Uniji na temelju priznavanja. Kada agencija za kreditni rejting ne izvijesti o takvim podacima, u izvješću o kvalitativnim podacima navodi obrazloženje za to.
4. Agencija za kreditni rejting podnosi izvješće s podacima o kreditnim rejtinzima koji se odnose na razdoblje od najmanje deset godina prije stupanja na snagu Uredbe (EZ) br. 1060/2009. Agencija za kreditni rejting koja nije izdavala kreditne rejtinge prije 7. prosinca 1999. izvješćuje o podacima za razdoblja izvješćivanja nakon dana prvog izdavanja kreditnog rejtinga. Agencija za kreditni rejting nije dužna podnijeti izvješća za razdoblja izvješćivanja prije njezine registracije ili certifikacije u skladu s Uredbom (EZ) br. 1060/2009 ako dokaže da ta izvješća s obzirom na razmjer i složenost podataka ne bi bila primjerena.
5. Agencija za kreditni rejting izvješćuje o sljedećim vrstama rejtinga:
(a)
kreditni rejtinzi gospodarskih subjekata;
(b)
kreditni rejtinzi strukturiranih financijskih instrumenata;
(c)
kreditni rejtinzi država i javnih financija.
Članak 4.
Kreditni rejtinzi gospodarskih subjekata
1. Agencija za kreditni rejting o podacima koji se odnose na rejtinge gospodarskih subjekata izvješćuje za svakog pojedinog izdavatelja.
2. Agencija za kreditni rejting može kreditne rejtinge društava kćeri određenog matičnog društva promatrati kao pojedinačne rejtinge. Agencija za kreditni rejting obrazlaže politiku koju je u tom smislu odabrala.
3. Prilikom izvješćivanja o kreditnim rejtinzima gospodarskih subjekata agencija za kreditni rejting rejtinge svrstava u jednu od grana djelatnosti navedenih u polju 18 tablice 1. Priloga II.
4. U izvješćima se prikazuju podaci i za kratkoročne i za dugoročne rejtinge gospodarskih subjekata, kada su dostupni. Za dugoročne rejtinge izvješćuje se o kreditnom rejtingu izdavatelja. Kada rejting izdavatelja nije raspoloživ, izvješćuje se o rejtingu dugoročnog neosiguranog duga. Kada su raspoloživi rejtinzi i za stranu i za domaću valutu, izvješćuje se samo o rejtingu za stranu valutu.
Članak 5.
Kreditni rejtinzi strukturiranih financijskih instrumenata
1. Ovisno o posebnim značajkama navedenim u stavcima 2. i 3., agencija za kreditni rejting za strukturirane financijske instrumente izvješćuje o dugoročnim rejtinzima za svako pojedino izdanje.
2. Agencija za kreditni rejting izvješćuje o dugoročnim rejtinzima za svakog pojedinog izdavatelja u slučaju strukturiranih investicijskih alata i sličnih strukturiranih instrumenata.
3. Agencija za kreditni rejting izvješćuje o kratkoročnim rejtinzima za svako pojedino izdanje u slučaju komercijalnih zapisa pokrivenih imovinom.
4. Prilikom podnošenja izvješća o rejtinzima strukturiranih financijskih instrumenata, agencija za kreditni rejting rejtinge svrstava u jednu od sljedećih kategorija imovine:
(a)
vrijednosni papiri pokriveni imovinom (ABS). Ova kategorija imovine uključuje sljedeće potkategorije: kredite za kupnju automobila/plovila/zrakoplova, studentske kredite, potrošačke kredite, kredite za zdravstvene usluge, kredite za kupnju mobilnih kuća, kredite za filmsku produkciju, kredite za komunalno uređenje, leasing opreme, potraživanja po kreditnim karticama, porezne zaloge, nenaplative kredite, kreditne zapise, kredite za kupnju rekreacijska vozila i potraživanja od kupaca;
(b)
vrijednosni papiri pokriveni stambenim hipotekama (RMBS). Ova kategorija imovine uključuje sljedeće potkategorije: prvorazredne i neprvorazredne vrijednosne papire pokrivene stambenim hipotekama te hipotekarne stambene kredite;
(c)
vrijednosni papiri pokriveni hipotekama na poslovnim nekretninama (CMBS). Ova kategorija imovine uključuje sljedeće potkategorije: kredite za prodajne ili poslovne prostore, kredite za bolnice, domove za njegu, skladišne objekte, hotele, ustanove za njegu, kredite gospodarsku djelatnost i višestambene objekte;
(d)
financijski instrumenti osigurani dužničkim financijskim instrumentima (CDO). Ova kategorija imovine uključuje sljedeće potkategorije: financijske instrumente osigurane kreditima (CLO), financijske instrumente osigurane obveznicama (CBO), financijske instrumente osigurane sintetskim financijskim instrumentima (CSO), jednotranšne financijske instrumente osigurane dužničkim financijskim instrumentima, financijske instrumente osigurane fondovima (CFO), financijske instrumente osigurane dužničkim financijskim instrumentima vrijednosnih papira pokrivenih imovinom (CDO ABS-a) te financijske instrumente osigurane dužničkim financijskim instrumentima financijskih instrumenata osiguranih dužničkim financijskim instrumentima (CDO CDO-a);
(e)
komercijalni zapisi pokriveni imovinom;
(f)
drugi strukturirani financijski instrumenti koji nisu obuhvaćeni prethodnim kategorijama imovine, uključujući strukturirane pokrivene obveznice, strukturirane investicijske alate, vrijednosne papire povezane s rizicima osiguranja i ponuditelje izvedenih financijskih instrumenata.
5. Agencija za kreditni rejting navodi kojoj kategoriji i, prema potrebi, potkategoriji imovine svaki ocjenjivani financijski instrument pripada.
6. Za potrebe polja 17 tablice 1. Priloga II. kao oznaka države za određeni financijski instrument koristi se oznaka države porijekla većine uključenih sredstava. Kada nije moguće utvrditi porijeklo većine uključenih sredstava, ocjenjivani instrument označava se kao „međunarodni”.
Članak 6.
Kreditni rejtinzi država i javnih financija
1. Agencija za kreditni rejting o podacima koji se odnose na kreditne rejtinge država i javnih financija izvješćuje za svakog pojedinog izdavatelja. Agencija za kreditni rejting rejtinge svrstava u jedan od sljedećih sektora:
(a)
rejtinzi država u domaćoj valuti;
(b)
rejtinzi država u stranoj valuti;
(c)
rejtinzi subjekata ispod državne razine ili na razini općina, kao što su regionalne ili lokalne samouprave;
(d)
rejtinzi naddržavnih organizacija kao što su institucije koje su osnovale, u vlasništvu su i kojima upravlja više od jedne države dioničarke uključujući organizacije s oznakom U (Aktivnosti izvanteritorijalnih organizacija i tijela) prema statističkoj klasifikaciji gospodarskih djelatnosti u Europskoj zajednici (dalje u tekstu: „NACE”) (3);
(e)
rejtinzi javnih subjekata uključujući i one sa sljedećim NACE oznakama: O (Javna uprava i obrana; obvezno socijalno osiguranje), P (Obrazovanje) i Q (Djelatnosti zdravstvene zaštite i socijalne skrbi).
2. Unutar svakog sektora izvješćuje se o kratkoročnim i dugoročnim rejtinzima izdavatelja. Kada rejting izdavatelja nije raspoloživ, izvješćuje se o rejtingu dugoročnog neosiguranog duga.
3. Za potrebe polja 17 tablice 1. Priloga II., kada u slučaju naddržavnih organizacija, određenih u stavku 1. točki (d), nije moguće odrediti jednu državu kako državu izdavanja, ocjenjivani izdavatelj označava se kao „međunarodni”.
POGLAVLJE III.
OBLIK IZVJEŠĆA
Članak 7.
Kvalitativni podaci
1. Agencija za kreditni rejting podnosi izvješća s kvalitativnim podacima u obliku navedenom u tablici 1. Priloga I. Agencija za kreditni rejting posebno izvješćuje o kvalitativnim podacima koji se odnose na njezinu ljestvicu rejtinga te objašnjava pojedinačne značajke i značenje svakog rejtinga. Agencija za kreditni rejting može izvijestiti o najviše šest ljestvica rejtinga. Za svaku kombinaciju vremenskog horizonta i vrste kreditnog rejtinga može izvijestiti o najviše jednoj ljestvici rejtinga.
2. Kada agencija izdaje rejtinge za određeni vremenski horizont i vrstu rejtinga koristeći više od jedne ljestvice rejtinga, u svojim izvješćima s kvalitativnim podacima izvješćuje samo o onoj ljestvici rejtinga koja je korištena u najvećem broju rejtinga. Kreditni rejtinzi za koje se koristila ljestvica rejtinga o kojoj nije podneseno izvješće u skladu s ovim stavkom ne navode se u izvješćima s podacima o kreditnim rejtinzima.
3. Ljestvica rejtinga sadrži neograničen broj širokih kategorija rejtinga koje kao potkategorije mogu sadržavati neograničen broj stupnjeva. Agencija za kreditni rejting, prema potrebi, izvješćuje i o kategorijama rejtinga i o odgovarajućim stupnjevima.
Članak 8.
Podaci o kreditnim rejtinzima
1. Agencija za kreditni rejting podnosi izvješća s podacima o kreditnim rejtinzima za rejtinge iz članka 3. u obliku utvrđenom u tablici 1. Priloga II.
2. Za potrebe polja 12 tablice 1. Priloga II., agencija za kreditni rejting za određeni rejting izvješćuje o neplaćanju u slučaju nastanka jednog od sljedećih događaja:
(a)
agencija za kreditni rejting navodi da je nastupilo neplaćanje u skladu s definicijom „neplaćanja” agencije za kreditni rejting;
(b)
rejting je povučen zbog insolventnosti ocjenjivanog subjekta ili zbog restrukturiranja duga;
(c)
u svim drugim slučajevima kada agencija za kreditni rejting smatra da je za ocjenjivani subjekt ili instrument nastupilo neplaćanje, da je materijalno ugrožen ili slično tome.
3. Za sve kreditne rejtinge koji se tijekom određenog razdoblja izvješćivanja povuku, u polju 11 tablice 1. Priloga II. navodi se razlog povlačenja. Rejtinzi koji su bili povučeni prije 7. rujna 2010. mogu se navesti pod kategorijom „istek rejtinga iz drugih razloga”.
Članak 9.
Promjene i poništenja kvalitativnih podataka
1. Agencija za kreditni rejting izvješćuje o promjenama i poništenjima kvalitativnih podataka iz već dostavljenih izvješća u slučajevima kada je to potrebno kako bi se:
(a)
obuhvatile promjene kvalitativnih podataka;
(b)
ispravile činjenične pogreške u izvješćima o ljestvici rejtinga.
2. Prilikom promjena kvalitativnih podataka, izuzev podataka o ljestvici rejtinga, agencija za kreditni rejting šalje novo izvješće s ažuriranim podacima. Agencija za kreditni rejting šalje novo izvješće s kvalitativnim podacima samo ako je došlo do promjene određenih podataka, pri čemu se izvješćuje samo o podacima koji su se promijenili. U slučaju promjene metodologije, agencija izvješćuje o ažuriranim kvalitativnim podacima te za dodatne informacije može uputiti na prošle promjene metodologije prikazane na njezinoj internetskoj stranici.
3. U slučaju promjene u ljestvici rejtinga koja je ograničena isključivo na nazive kategorija ili stupnjeva, agencija za kreditni rejting šalje izvješće o kvalitativnim podacima s ažuriranim podacima iz prethodne ljestvice rejtinga (označene jedinstvenom oznakom rejtinga), kojim se na odgovarajući način izmjenjuju oznake ili opisi. Ostala polja koja se odnose na ljestvicu rejtinga uključuju se u izvješće nepromijenjena. Pri tome agencija za kreditni rejting koristi polja navedena u tablici 1. Priloga I.
4. U slučaju značajnijih promjena u ljestvici rejtinga, agencija za kreditni rejting prijavljuje novu ljestvicu rejtinga i poduzima sljedeće korake:
(a)
šalje datoteku s kvalitativnim podacima s ažuriranim prikazom prethodne ljestvice rejtinga, pri čemu krajnji datum važenja mijenja u datum završetka prethodnog razdoblja izvješćivanja. Pri tome agencija za kreditni rejting koristi polja navedena u tablici 1. Priloga I;
(b)
agencija za kreditni rejting izvješćuje o novoj ljestvici rejtinga s novom jedinstvenom oznakom i početnim datumom važenja prvog razdoblja izvješćivanja za koje važi;
(c)
nakon što od središnjeg registra zaprimi povratnu datoteku kojom se potvrđuje prihvaćanje nove ljestvice rejtinga, agencija za kreditni rejting šalje datoteke s podacima o kreditnim rejtinzima za prvo razdoblje izvješćivanja, pri čemu koristi novu ljestvicu rejtinga.
5. U slučaju poništenja ljestvice rejtinga, agencija za kreditni rejting poduzima sljedeće korake:
(a)
poništenje se vrši prije nego agencija za kreditni rejting središnji registar dostavi bilo kakve podatke o rejtinzima koji se odnose na tu ljestvicu rejtinga. U slučaju da su podaci o takvim rejtinzima već dostavljeni, agencija za kreditni rejting poništava sve podatke o rejtinzima za koje je koristila prethodnu ljestvicu rejtinga;
(b)
agencija za kreditni rejting šalje datoteku s kvalitativnim podacima kojom poništava ljestvicu rejtinga. Pri tome agencija za kreditni rejting koristi polje navedeno u tablici 2 Priloga I.
Članak 10.
Poništenje podataka o kreditnim rejtinzima i izvješćivanje o prošlim podacima o kreditnim rejtinzima
1. Ako utvrdi činjenične pogreške u podacima već dostavljenih izvješća, agencija za kreditni rejting izvješćuje o poništenju predmetnih podataka i poništene podatke zamjenjuje.
2. Prilikom poništenja podataka o kreditnim rejtinzima, agencija za kreditni rejting poduzima jedan od sljedećih koraka:
(a)
u slučaju podataka o kreditnom rejtingu iz tekućeg razdoblja izvješćivanja, agencija za kreditni rejting koristi odgovarajuće polje iz tablice 2. Priloga II. Nakon poništenja prvotnih podataka, agencija za kreditni rejting šalje novu verziju izvješća;
(b)
u slučaju podataka o kreditnom rejtingu iz prethodnih razdoblja izvješćivanja, agencija za kreditni rejting može poništiti prvotne podatke o rejtinzima za sva razdoblja izvješćivanja koristeći odgovarajuće polje iz tablice 2. Priloga II. u kojem navodi i razlog poništenja, a zatim zamijeniti prvotnu verziju izvješća za sva razdoblja koristeći postupak opisan u članku 3. stavku 4.
3. Kada izvješćuje o rejtinzima retroaktivno, agencija za kreditni rejting poljima s podacima o kreditnom rejtingu dodaje i naznaku prošlog razdoblja na koje se rejting odnosi te razlog izvješćivanja o prošlim podacima kreditnog rejtinga, kako je naznačeno u poljima 24. i 25. tablice 1. Priloga II.
POGLAVLJE IV.
NAČIN IZVJEŠĆIVANJA
Članak 11.
Kanali izvješćivanja i prijenos podataka
1. Prilikom podnošenja izvješća središnjem registru, agencija za kreditni rejting služi se funkcijama izvješćivanja sustava središnjeg registra.
2. Sve datoteke koje se šalju u središnji registar i iz njega zaprimaju prenose se u XML formatu koji je kompatibilan s XSD shemama koje određuje ESMA.
3. Agencija za kreditni rejting datoteke imenuje u skladu s pravilima imenovanja koja određuje ESMA.
4. Agencija za kreditni rejting datoteke koje pošalje u središnji registar ili ih iz njega zaprimi čuva u elektroničkom obliku najmanje pet godina. Te se datoteke na zahtjev stavljaju na raspolaganje ESMI.
Članak 12.
Načela razmjene datoteka i razdoblja izvješćivanja
1. Agencija za kreditni rejting sve datoteke koje se odnose na određeno razdoblje izvješćivanja središnjem registru šalje tijekom razdoblja prije objavljivanja koje mu slijedi. Ovaj se zahtjev odnosi i na datoteke s kvalitativnim podacima i na datoteke s podacima o kreditnim rejtinzima.
2. Razdoblje izvješćivanja obuhvaća šest mjeseci, od 1. siječnja do 30. lipnja ili od 1. srpnja do 31. prosinca. Razdoblje prije objavljivanja je razdoblje koje obuhvaća tri mjeseca po isteku odgovarajućeg razdoblja izvješćivanja, od 1. siječnja do 31. ožujka ili od 1. srpnja do 30. rujna. Početak i kraj razdoblja prije objavljivanja i razdoblja izvješćivanja određuju se prema srednjoeuropskom vremenu.
3. Agencija za kreditni rejting prvo prenosi kvalitativne podatke. Datoteke s podacima o rejtinzima šalje tek nakon što iz središnjeg registra zaprimi povratnu datoteku kojom se potvrđuju kvalitativni podaci.
4. Tijekom svakog razdoblja prije objavljivanja, agencija za kreditni rejting središnjem registru dostavlja datoteke s podacima o rejtinzima koje obuhvaćaju sve informacije navedene u tablicama 1., 2. i 3. Priloga II. O poništenju podataka o rejtinzima izvješćuje se u skladu s člankom 10.
5. Prilikom podnošenja prvog izvješća središnjem registru, agencija za kreditni rejting prosljeđuje datoteku s kvalitativnim podacima koja obuhvaća sve kvalitativne podatke navedene u tablicama 1., 2. i 3. Priloga I. Nakon toga ta agencija za kreditni rejting izvješćuje samo o novim ljestvicama rejtinga, ažuriranjima i poništenjima kvalitativnih podataka u skladu s člankom 9.
6. Uz svoje prvo izvješće središnjem registru, agencija za kreditni rejting također podnosi izvješće s prošlim podacima u skladu s člankom 3. stavkom 4. Izvješćuje se kronološkim redom razdoblja izvješćivanja, počevši od najranijeg.
Članak 13.
Postupak Izvješćivanja
1. Agencija za kreditni rejting osigurava da informacije koje je dostavila središnjem registru odgovaraju njezinim internim evidencijama. Unutar svakog razdoblja prije objavljivanja sve relevantne datoteke dostavljaju se kronološkim redom, a sve pogreške se ispravljaju tijekom razdoblja prije objavljivanja.
2. Središnji registar agenciji za kreditni rejting za svaku dostavljenu datoteku šalje povratnu datoteku kojom ili potvrđuje da je datoteka zaprimljena i ispravno učitana ili agenciju za kreditni rejting obavješćuje o otkrivenim pogreškama. Kada središnji registar otkrije pogrešku, agencija za kreditni rejting u odgovarajućem vremenskom roku dostavlja ispravke kako slijedi:
(a)
u slučaju pogrešaka u datotekama, agencija za kreditni rejting ispravlja pogrešku u skladu s uputama iz povratne datoteke te ponovno šalje cijelu datoteku;
(b)
u slučaju pogrešaka u sadržaju, agencija za kreditni rejting ispravlja pogrešku u skladu s uputama iz povratne datoteke te ponovno šalje samo ispravljene unose.
POGLAVLJE V.
ZAVRŠNE ODREDBE
Članak 14.
Stupanje na snagu
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 21. ožujka 2012.